Томас Уайът
Какво ще кажеш за това?

Превод от английски: Александър Шурбанов, 1995

chitanka.info

Убягват ми онези, що преди

пристъпваха в покоите ми боси.

Какво ли толкова ги подлуди,

та днес като дивачки вирят нос и

забравят как без свади и въпроси

долитаха при мен да ги нахраня

без тази вечна жажда за промяна.

Не, слава богу, другояче беше,

стократно по-добре — аз помня как

един път дрехата й в миг се свлече

от раменете й додолу чак,

обви ме тя с ръчици, с поглед благ

целуна ме и тихо промълви ми:

„Какво ще кажеш за това, любими?“

Не беше сън, не беше — буден бях,

но всичко днес, уви, е променено

и нежността ми се превърна в грях —

отпраща ме сърцето й студено

и нещо ново търси настървено.

Но то си е за нейната глава,

нали? Какво ще кажеш за това?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.